รองนายกรัฐมนตรี มอบหนังสืออนุญาตให้เข้าทำประโยชน์หรืออยู่อาศัย ตามโครงการจัดที่ดินทำกินให้ชุมชน
พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี เป็นประธานเปิดงาน “บจธ. มอบสิทธิ มอบสุข ในที่ดินทำกิน” ที่อำเภอแม่สอด จังหวัดตาก โดยมอบป้ายแทนสิทธิในที่ดินแก่ตัวแทนวิสาหกิจชุมชนศาสตร์พระราชาบ้านมั่นคงเมืองแม่สอดจำนวน 10 คน จากทั้งหมด 43 ครอบครัว ซึ่งสถาบันบริหารจัดการธนาคารที่ดิน หรือ บจธ. ได้เข้ามาจัดสรรที่ทำกินพื้นที่ประมาณ 58 ไร่ โดยแบ่งแปลงที่ดินให้แก่สมาชิกได้เข้าใช้ประโยชน์ 1 ไร่ต่อครัวเรือน กำหนดให้ผ่อนชำระเป็นเวลา 30 ปี และคิดดอกเบี้ยในอัตราต่ำเพื่อช่วยเหลือเกษตรกรและคนยากจนให้มีที่ทำกินอย่างยั่งยืน  นอกจากนี้ รองนายกรัฐมนตรี ยังได้มอบหนังสืออนุญาตให้เข้าทำประโยชน์หรืออยู่อาศัยภายในเขตป่าสงวนแห่งชาติ จำนวน 5 แห่งให้แก่ นายสมชัย กิจเจริญรุ่งโรจน์ ผู้ว่าราชการจังหวัดตากและมอบสมุดประจำตัวแก่ตัวแทนผู้ที่ได้รับการคัดเลือกให้ทำกินในชุมชนจำนวน 5 ราย ตามโครงการ คทช.ส่วนในช่วงบ่าย รองนายกรัฐมนตรี เดินทางไปยังหน่วยเฉพาะกิจ กรมทหารราบที่ 14 เพื่อร่วมประชุมติดตามสถานการณ์ชายแดนของจังหวัดตากและจังหวัดแม่ฮ่องสอน จากนั้นเดินทางต่อไปยังอ่างเก็บน้ำห้วยแม่สอดตอนล่าง ที่ตำบลพระธาตุผาแดง ติดตามสถานการณ์น้ำในพื้นที่จังหวัดตากและพบปะกับประชาชนในพื้นที่